Cunctis secularibus actibus deditis magnopere est procurandum, ut in quantum se minus idoneos in ea que sunt spiritalia perspiciunt, tanto amplius ab his quos Deo vinctos non ignorant subsidium efflagitare non dubitent, quatinus eorum ope et auxilio subnixi invenire queant placatum quem a se in multis intellegunt offensum. Ideoque ego Vuandalmodis jamjamque, ut credo, pene exanimis, post mei conditoris suffragium, universam spem meam pono in Petro et Paulo, principibus apostolorum; et ut ipsi suis precibus pro meis erratibus faciem summi Dei exorent enixius, dono eis et ad locum Cluniacum de mea hereditate aliquantulum, optans eos plus mei animi suscipere affectum quam hujus oblationis pensum. Est autem dimidia æcclesia in honore sancti Saturnini dicata. Vocant etiam incole hunc locum ad Sanctum Saturninum. Constat vero eum in episcopatu Matisconensi positum. Hanc etiam cartam stabilem et firmam esse volo, meisque fidelibus firmandam trado. Cum medietate vero ipsius ecclesiæ dono etiam medietatem quæ ad eam respicit terræ. S. Vuandalmodis, quæ hanc donationem sanctis supradictis apostolis fecit. S. Otgerii.